Pa vies ná juffrou eis hy moet 24 kinders uitnooi | Maroela Media
Argieffoto (Foto: Georg H./Pixabay)
'n Ouer is ontstoke omdat 'n onderwyseres hom probeer dwing het om 24 kinders en hul ouers na sy seun se verjaarsdagpartytjie uit te nooi.
Die man het sy mening op die sosialemediawebwerf Reddit gedeel ná 'n gesprek met sy sesjarige seun se onderwyseres. Sy wou hom dwing om sowat 72 mense (24 kinders en hul ouers) na sy seun se verjaarsdagpartytjie uit te nooi.
Die pa sê die juffrou het hom gebel om te sê sy is bewus daarvan dat hy slegs 'n paar kinders, sy seun se maats, uitgenooi het, en nie al die kinders in die klas nie.
Die pa verduidelik dit is omdat sy seun "probleme" het met van die ander kinders in die klas en hulle kan nie soveel mense by hul huis akkommodeer nie. Die juffrou het egter laat weet dat hulle 'n "reël" in die klas het.
"Sy sê daar is 'n reël dat indien enige kinders in die klas genooi word, moet al die kinders genooi word. Ek het vir haar gesê dit is 'n geleentheid buite skoolure by 'n privaat eiendom. Sy kan nie vir my sê wat ek by my huis moet doen nie, en wie ek moet uitnooi of nie."
Volgens die juffrou voel sommige kinders seergemaak as hulle nie genooi word nie. "Ek het vir haar gesê daar is 24 kinders in die klas. As hul ouers ook bywoon, is dit waarskynlik minstens 72 mense en dit is net nie 'n redelike ding om van iemand te verwag nie."
Die pa sê sy seun het maats in 'n ander klas ook en wou weet of dit beteken hy moet al die kinders in daardie klas ook nooi. "Sy het toe gesê my seun is in haar klas, hy is onder haar toesig, en dit is haar reël."
Die pa meen hy is slegs onder die juffrou se toesig terwyl hy in die klas is. "Ek is die een wat die partytjie hou, en sy het nie die reg om reëls vir my huis of vir my te maak nie. Sy het toe gesê as haar klas betrokke is, dan is sy ook betrokke. Ek is 'n 38-jarige elektrisiën wat 'n privaat geleentheid in my eie huis, buite skoolure reël. Dit is my huis waarop ek 'n verband afbetaal. Dit is my huis, my reëls en daar is niks wat jy daaraan kan doen nie."
Die pa het daarna afgelui.
Hy sê sy vrou stem met hom saam oor die partytjie, maar dink hy het te ver gegaan toe hy die onderwyseres aan die einde van die gesprek gevloek het. Hy wou by Reddit-gebruikers weet of hy verkeerd was.
Talle gebruikers meen die pa is heeltemal reg in sy mening en ander het saamgestem dit is 'n algemene reël in skole.
"Ek is 'n onderwyseres en ek stem saam met die pa! Sy het haar grense oorskry deur jou in die eerste plek te bel en toe boonop daarop aan te dring dat letterlik enigiets waarby haar leerlinge betrek word, haar besigheid is. Dit is verregaande! Vertel die skoolhoof, en as jy nie tevrede is met die uitslag nie, kontak die superintendent," het een persoon geskryf.
'n Ander sê: "Mens kan nie mense dwing om kinders uit te nooi wat hulle nie daar wil hê nie. En as mens dit doen – dink sy daardie kind sal nie uitgesluit word by die partytjie nie? Dis nie die manier hoe om 'n geboeliede kind in te sluit nie. En as mens dit só maak dat niemand meer 'n partytjie mag hou nie, dan sal die wrok net meer gekoester word en die boeliery erger word."
'n Ander het egter gesê: "Elke voorskool en laerskool wat my kinders bygewoon het, het dié reël gehad, net soos wat dit dekades gelede was toe ek en my eggenoot op skool was. Dis 'n algemene reël."
In Suid-Afrika nooi jy as ouer wie jy wil na n kind se partytjie en geen onderwyser sal vir my se ek moet die hele klas nooi nie. Wie is sy om haar eie reels te maak in elk geval
Ons het meer sulke pa's nodig. My kinders is nog op skool en daar is nie 'n manier wat ek enige onderwyser sal toelaat om reëls te maak, laat staan nog af te dwing, vir wat hulle buite skoolure en -aktiwiteite doen nie.
As jy iets skool toe stuur vir verjaarsdag, dan stuur jy vir almal in die klas. As ek iets na ure by my huis hou, nooi ek wie ek wil.
Dink daai juffrou is die probleem en sy word nerens genooi nie. Ek vermoed sy wou eintlik net die partytjie bywoon.
Dis absurd. Dis ń private geleentheid. Dink ook aan die kostes wat dit die ouer gaan kos.
Dit is 'n absolute onsinnige reël. Kinders moet van kleins af besef dat almal nie altyd by alles ingesluit word nie.